Venemaaga seotud võrgustikud Eestis 4. osa – Propastop
05.07.2018
Jätkame ülevaate andmist kapo aastaraamatutes mainitud Venemaaga seotud isikutest ja organisatsioonidest, kes tegelevad Eestis lõhestustegevusega.
Võrgustik 5 “Natsiteema õhutajad”
Seekord joonistame skeemile seltskonna, kelle leitmotiiviks on Eesti süüdistamine fašismis. Tegemist on inimestega, kes õhutasid Pronksiöö sündmusi ning tegid ka enne seda aktiivselt Eesti-vastast kihutustööd. Aastatel 2005-2011 kirjutas kapo võrgustiku ettevõtmistest igal aastal.
Võtmeisikud
Andrei Zarenkov
Peamine fašismiteema tõstataja Eestis, kuulub võrgustiku MTÜ-de juhatusse. Korraldanud koos Arnold Meri, Uno Lahe ja Georgi Bõstroviga Nõukogude okupatsioonirežiimi õigustavaid loenguid Eesti koolides. Kuulunud liikumise “Maailm ilma natsismita” juhtkonda Venemaal.
Mõistetud süüdi Maardu rahvamaja juhina töötamise ajal pistise võtmise eest, samal põhjusel heideti välja ka Eesti Vasakparteist.
Vladimir Afanasjev
Korraldanud koos Zarenkoviga festivali “Vivat Rossija”. Plaanis 2007. aasta septembris Moskva toetusel suurejoonelist kontserti “Rock fašismi vastu”, mida lõpuks siiski ei toimunud.
2011. aasta septembris oli Afanasjev seotud dokumentaalfilmiga „Eesti – ajaloo ristteel“, mille läbivaks jooneks oli Pronkssõduri ülistamine ning katse luua Eestist muljet kui lõhenenud ja kahe kogukonnaga riigist, kus kasvab riiklikult toetatud neonatsism.
Valeri Iltšenko
Ärimees, Zarenkovi partneriks ajakirja Baltiiski Mir välja andmisel.
Organisatsioonid
MTÜ Natsivaba Eesti
MTÜ, mis kuni 2011. aastani kandis propagandistlikku nime Ühiskondlik Liit Uusfašismi Ja Rahvusliku Vaenu Vastu, on juriidiliseks kehaks erinevate protestiaktsioonide ja Eesti-vastaste ettevõtmiste korraldamisel ning toetuste kasutamisel.
Uue nimega osaleb MTÜ rahvusvahelises “Maailm ilma natsismita” liikumises.
MTÜ Festival Vivat Rossija
Korraldanud Tallinnas samanimelist festivali, mille nähtavam osa oli Venemaa staaride kontsert Lauluväljakul. Viimati toimus selline festival Tallinnas 2006. aastal.
MTÜ Integratsioonimeedia Grupp
Andnud alates 2007. aasta juulist välja Eestis elavatele venekeelsetele inimestele suunatud Kremlimeelset ajakirja Baltiiski Mir (ek Balti Maailm). Ajakirja peatoimetajaks on endine propagandaportaali Regnum korrespondent Eestis, Andrei Zarenkovi sugulane Dmitri Kondrašov, kes on seotud Venemaa eriteenistustega.
Ajakirja aktiivne tegevusperiood jääb aastate taha, viimati ilmus number 2017. aastal. Suures osas on Baltiiski Miri rolli Eestis üle võtnud propagandakanalid Sputnik ja Baltnews.
Hallatavad veebilehed
Baltiiski Mir Facebooki leht.
Seosed Venemaaga
Erinevate allikate väitel on võrgustiku organisatsioone finantseerinud nii Kremliga seotud liikumine “Maailm ilma natsismita”, Venemaa saatkond Tallinnas kui ka Venemaa piiritagust mõjutustegevust rahastav fond Ruskii Mir.
Loe ka teiste võrgustike kohta:
– Võrgustik 1 “Protestijad”
– Võrgustik 2 “Valveaktivistid”
– Võrgistik 3 “Propagandameedia käsilased”
– Võrgustik 4 “Propagandaklubid”
– Võrgustik 6 “Russki Mir”
Andrei Zarenkovi foto: Sergei Trofimov / Den za Dnjom / Scanpix.